糟蟚蚏送葺芷
作者：鄭清之
朝代：宋

paragraphs: 月腹一寸能郭索，黄流在中自濡殻。
蝤蛑可是丈人行，螃蠏眡之師長伯。
二眸挺出勝怒蛙，八跪前驅非屈蠖。
笑令樊噲自橫行，何用呂布須急縛。
餔糟啜醨乃吾味，嚼齒穿齦未渠惡。
屬厭祗覺一解勝，效美不辭雙距落。
蔡謨但記尊足存，孫卿不悟鐵成錯。
謾誇右手亦持螯，水中之怒無乃虐。
梁王葅醢猶至今，千古吁嗟漢恩薄。
玉柱江{搖扌=虫}酒半酣，銀絲鯽魚膾新斫。
此非不足君所邪，斶顧居貧未能學。
蟲魚瑣碎熟爾雅，麯生逢之三距躍。
太真小物自足佳，葺芷一笑爲飛白。